A biológiailag lebomló hulladék hasznosításának elve szerint elő kell segíteni a biológiailag lebomló hulladék elkülönített gyűjtését és hasznosítását annak érdekében, hogy a hasznosítás után a természetes szervesanyag-körforgásba minél nagyobb tisztaságú anyag kerülhessen vissza, valamint a hulladéklerakókon lerakásra kerülő települési hulladék biológiailag lebomló tartalma csökkenjen. Ezt a kötelezettséget a hulladék keretirányelv is előírja. Mindemellett a hulladékról szóló törvény előírja, hogy 2015. január 1-től elkülönítetten kell gyűjteni a települési hulladék részét képező zöldhulladékot. Mindezek alapján szükségessé vált az új biológiailag lebomló hulladékról szóló kormányrendelet megalkotása.

A rendelet tervezet egyik fő célja, hogy meghatározza a biológiailag lebomló hulladék gyűjtésére és kezelésére vonatkozó szabályokat, valamint a hulladékstátusz megszűnéséhez szükséges minimum feltételeket. Ezen feltételek teljesülése esetében a biológiailag lebomló hulladék komposzttá válhat és elhagyhatja a hulladékkört.

A rendelet tervezet másik fontos célja, hogy lehetőséget biztosítson arra, hogy hulladékból jobb minőségi feltételeknek megfelelő komposztot állítsanak elő, és az ilyen komposztot nagyobb mennyiségben lehessen felhasználni a mezőgazdaságban. Jelenleg ugyanis az értékes biológiailag lebomló hulladék nagy része hazánkban a hulladéklerakókra kerül, ahelyett, hogy azt anyagában hasznosítanák.